Politi og ambulance var fredag formiddag til stede ved Limfjordsbroen i Aalborg. Her blev en dødfunden person hevet op af vandet. - Vi har fundet en drunket mand, oplyser vagtchefen ved Nordjyllands Politi, politikommissær Torben Larsen. Politiet fik anmeldelsen, da klokken var lidt over 10 fra en forbipasserende, der havde set en person ligge med ansigtet nede i vandet ved restaurantskibet Princes Juliana. Politiet rykkede ud med beredskab og ambulance og fik hevet manden op. Kort efter erklærede ambulancelancelægen ham død. Er nu identificeret Manden havde ikke papirer eller id på sig, så politiet kunne ikke fastlå hans identitet med det samme. Derfor udsendte de et signalement i håb om at få hjælp fra offentligheden. Fredag aften kunne politiet oplyse på Twitter, at manden er identificeret, og at de pårørende er underrettet. Tyder ikke på kriminel handling Torben Larsen har ikke noget bud på, hvor længe manden har ligget i fjorden. Der skal nu foretages et ligsyn, så politiet kan fatslå dødsårsagen. - Men der er umiddelbart ikke noget, der tyder på en kriminel handling, siger politikommissæren. Har du oplysninger i sagen, bedes du kontakte Nordjyllands Politi på telefon 114.
En mand blev fredag formiddag fundet druknet i Limfjorden. Han er nu identificeret og de pårørende er underrettet.